Røgen kunne ses på flere kilometers afstand, da der lørdag formiddag udbrød brand i en lade med 25 bigballer halm på Skradekær mellem Hanstholm og Østerild. Alarmen lød klokken 10.38, og laden var helt overtændt, da brandfolkene fra Hanstholm nåede frem som de første. - Få meter fra laden er der en lille løsdriftsstald, så i starten koncentrerede folkene fra Hanstholm sig om at forhindre, at branden spredte sig. Og det lykkedes meget hurtigt - der er hverken fare for mennesker eller dyr, fortæller indsatsleder ved Nordjyllands Beredskab, Jesper Madsen. Årsag til brand er ukendt Selv om der nu er styr på situationen, kan brandfolkene se frem til at arbejde på stedet i nogle timer endnu. - Vi har bestilt en ekstra tankvogn fra Thisted og en kran fra beredskabsstyrelsen. Kranen skal hjælpe med at fjerne ladens stålspær, som er væltet og skal væk, inden vi for alvor kan begynde at slukke branden i halmen, siger indsatslederen. Branden udvikler en del røg, men den er ifølge indsatslederen ikke til gene for omgivelserne. - Der er helt vindstille, så røgen står lige op. Det var også derfor, at røgen kunne ses fra både Thisted og Hanstholm, siger Jesper Madsen. Midt- og Vestjyllands Politi oplyser, at årsagen til branden stadig er ukendt.

Referat:
Der er ingen fare for mennesker eller dyr ved brand mellem Hanstholm og Østerild.